  Анжелика Тихонова корреспондент Пётр Ильич Чайковский вордӥськем дырысен 179 ар тырмонлы нырысьсэ Воткае Чайковскийлэн калыккуспо огинлэн ёзчиез Рональд де Вет (Нидерланды) вуоз. 5-тӥ куартолэзе со «Родной зарубежный Чайковский» темая «Знай наших!» ток-шоуэ пыриськоз. Со сярысь П. И. Чайковскийлэн музей-юртэзлэн пресс-службаез ивортэ. Чайковскийлэн музей-юртаз ток-шоу улсын музейысь ӧнерчиос, историкъёс, Воткаысь но Ижкарысь крезьгуръя дышетсконниосысь ӧнерчиос но вань мылкыд карисьёс тодмо крезьгурчиослэсь улон сюрессэс эскерон но гожтон ужпумъёс, Пётр Чайковскийлэсь улонзэ но творчествозэ эскеронлэн кулэлыкез сярысь, озьы ик огшоры адямиослэн со бордын тыршемзы сярысь вераськозы. Рональд де Вет Пётр Чайковскийлэн Клин карысь музей-заповедниказ ортчылӥсь Тодосъя калыккуспо конференциосы трос пол пыриськылӥз ини, нош Вотка карысь музей-юртэ нырысьсэ вуоз. Со понна крезьгурчилэн нылпи вакытаз улэм юртэзъя экскурсия ортчытозы но «П.И. Чайковскийлэн шаераз» фестиваль улсын ортчись огаз концертэ нуллозы.  Тодэ вайытом, искусствоосъя «П. И. Чайковскийлэн шаераз» 62-тӥез калыккуспо фестивалез 13-тӥ оштолэзе Вотка карын сӥё-дано усьтозы. Туэ нырысьсэ со улсын литературая фестиваль ортчоз. ВАТСАН Чайковскийлэн калыккуспо огинэз (Tschaikowsky-Gesellschaft e.V.)1993-тӥ арын Германиысь Тюбинген карын кылдытэмын. Тодмо ӟуч крезьгурчилэсь улонзэ но творчествозэ эскерись огазеяськонъёс пӧлын туж бадӟым инты басьтэ. Ужзэс мытэм дырысен ик Пётр Ильич Чайковскийлэн Клин карысь музей-заповедникысьтыз ӧнерчиосын ӵош крезьгурчилэн ужъёсыныз выль бадӟым бичет поттон бордын тыршо. Огин Чайковскийлэн крезьгуреныз вань тунсыкъяськисьёслы усьтэмын. Али отчы дуннеысь 10 кунъёсысь, озьы ик Россиысь, крезьгурчилэн творчествоезлы 150-лэсь трос синмаськисьёс пыро. Рональд де Вит Чайковскийлэн калыккуспо огинэзлэн тодосъя кенешаз пыре, редколлегиезлэн ӧнерчиез, крезьгурчилэн вань ужъёсыныз академ бичетэзъя консультативной кенешезлэн ёзчиез луэ. Тегъёс: Лулчеберет Музей Удмуртия Чайковский Вотка  